|  |  |
| --- | --- |
| **Школа** | Средња економска школа |
| **Наставни предмет** | Српски језик и књижевност |
| **Разред** | II-4 |
| **Датум реализације** | 19.3.2020. и 20.3.2020. |
| **Наставник** | Јелена Тодоровић |

*Реализам у европској књижевности*

72. и 73. **Оноре де Балзак- *Чича Горио***

Упознавање ученика са животом и делом Оноре де Балзака.

* Балзак је рођен у Туру 1799. године, а умро је 1850. Студирао је права и радио је као бележник. Посвећује се писању и за двадесет година неуморног даноноћног писања створио је више од педесет романа са заједничким насловом *Људска комедија.* У оквиру *Људске комедије*  објављени су познати романи *Евгенија гранде, Чича Горио, Шагринска кожа, Сјај и беда куртизана...*
* XIX век обележава снажан успон буржоазије и њене филозофије живота и сила новца као основна покретачка снага свoг деловања и стила живљења. Када је завршио студије права, требало је, по жељи родитеља, да буде бележник јер је тај позив обезбеђивао друштвени углед и удобан живот. Али, Балзак је хтео да буде писац.
* (Отац: „Кад мора да се живи од пера..., не може се стварати ништа ни озбиљно ни велико”; Балзак: „Оче, треба имати дара у томе је све. Имаћу много да радим, ја то знам али имам воље, енергије и храбрости”. Oтац: „У књижевности мора да будеш краљ да не би био зидарски шегрт”. Балзак: „Па лепо, бићу краљ”).
* После првих књижевних неуспеха, опредељује се за издаваштво, потом купује штампарију уз финансијску помоћ родитеља. У овом послу пропада и доживљава материјалну катастрофу која ће га пратити до краја живота; стално је био у дуговима и стално се борио са немаштином. Опет се враћа књижевности решен да пише роман о грађанском рату између монархиста и републиканаца у Бретањи. Одлази на место догађаја, месец и по дана прикупља грађу, враћа се у Париз, пише роман *Последњи шуан* и, свестан његове вредности, потписује га својим именом. После десетогодишњег неуспеха и трагања за уметничким изразом, *Последњи шуан* (1829) је доживео изузетан успех и открио Балзака писца. Од тада па за следећих двадесетак година Балзак ће написати стотину књига пишући из дана у дан, без предаха, по седамнаест сати дневно. Балзак је пример огромне стваралачке снаге, посвећености књижевности и сагоревања у непрекидном стваралачком заносу. Огромна радна енергија је слабила, здравље се све више погоршавало и последњих неколико година, уморан и обузет болешћу, ништа није написао. Умро је 1850. године, на врхунцу славе.
* Балзак је дошао на генијалну идеју да све своје романе обједини у једну целину коју је назвао *Људска комедија*. Сваки роман је посебна целина, али све њих обједињује време, поднебље, менталитет, личности. Неке његове личности јављају се у различитим делима, различитим временима и другачијим амбијентима. Балзак је *Људску комедију* замислио као јединствену целину која би обухватила историју читавог француског друштва прве половине XIX века. Описивао је племиће, банкаре, трговце, индустријалце, чиновнике, студенте, новинаре, официре, сељаке, робијаше, слуге, проститутке, коцкаре, представнике власти. Жигосао је неморал, себичност и лицемерје, нерад и трулост старог аристократског друштва. Његова *Људска комедија* је тако постала и остала историја нарави француског друштва прве половине XIX века.
* **Књижевна врста**: роман; социјални, психолошки и билдунгс роман (о васпитању).

Ученици ће самостално издвојити социјалне и психолошке елементе из дела.

Тип романа:

* **Социјални**: јер обухвата све слојеве тадашњег француског друштва: приказ сиромашног (маргиналног); буржоарског (владајућег); племићког (пропадајућег) света и друштвених појава и законитости у оквиру сваке друштвене класе.
* **Психолошки**: приказ унутрашњег живота ликова и карактера.
* **Локализација** − париско друштво у првој половини XIX века (1819. год.).
* **Прототипска основа** дела − сваки лик има свој прототип у стварности
* **Тема** − слика париског друштва и приказ појединачних судбина (Горио) или слика општег кроз појединачно.
* **Мотиви** − љубав, сентименталност, племенитост, новац, породица, успех, раскош, страст, морална проблематика (оговарање, поткрадање, искоришћавање, дволичност, егоизам, ласкање, злочин, прељубништво, бескрупулозност...).
* **Приповедач** − објективни (свезнајући).
* **Поступци приповедања** − дескрипција (ентеријер, екстеријер, портрет) је детаљна и објективна; монолог, дијалог, ретроспекција (гђа Вокер о Гориовој прошлости); драматизација нарације (у функцији карактеризације ликова).

Комплетна слика (високог) друштва у делу добија се пресеком више тачака гледишта појединих ликова. Аутор користи овај поступак да би што комплетније и веродостојније приказао догађаје и ликове. Приказ се прелама кроз свест лика, он преузима улогу приповедача и приповедање тече из његове перспективе. Аутор своје ликове ставља у необичне ситуације да би прикупио потребне појединости (ликови прислушкују, шпијунирају кроз кључаоницу...)

**Садржај:**

Ово је прича о родитељској љубави бескрајној и слепој, очинској љубави и пожртвовању, али и трагедији напуштеног оца и себичним кћерима које је управо та безусловна љубав учинила таквима. Радња романа Чича Горио почиње детаљним описом пансиона госпође Вокер и њених станара, а писац посебно прати два главна актера приче Ежена де Растињака и Гориа, два суседа чије се приче и судбине стицајем околности преплићу. Они су два различита људска типа и два света, али без Чича Гориа Растињак би добио сасвим друге обрисе, без Растињака судбина старог Гориа не би била тако трагична и снажна.

Радња романа је временски тачно одређена: крај 1819. и почетак 1920. године, дакле доба обнове монархије - после Наполеоновог пораза вратила се на власт бурбонска краљевска династија, свргнута за време француске револуције. Балзак веома верно приказује друштвене прилике, кроз приче како је Горио стекао своје богатство читалац јасно може да види истрорију успона француске буржоазије. Племство је превише ослабљено да би представљало водећу друштвену снагу, али и даље поседују углед, док буржоазија поседује богатство, а моћ новца је јача од свега.

Роман је компонован тако да можемо издвојити четири одељка, као четири чина трагедије: у експозицији упознајемо личности, у другом делу изложен је сукоб, у трећем- први расплет- решење Вотренове тајне; у четвртом коначни расплет: Гориова смрт и Растињаков преображај.

Догађаји у роману одигравају се у размаку од три месеца:

- први део траје десетак дана (крај новембра- прва седмица децембра)

- други део траје скоро два месеца ( друга седмица децембра – крај јануара)

- трећи део само три дана средином фебруара

- четврти део траје пет дана- од 17. до 21. фебруара.

На самом почетку упознајемо се са пансионом госпође Вокер, писац веома детаљно слика ентеријер, екстеријер, детаљне цене услуга које нуди пансион, али и саме ликове, њих седам, како бисмо што боље разумели њихов карактер и социјалну условљеност њихових поступака. У зависности од тога на ком спрату живе и какви су њихови пансиони ми схватамо ко су наши јунаци и какав је њихов социјални статус. На првом спрату живи власница пансиона, **госпођа Вокер**, сама слика свога пансиона, и стара **госпођа Кутир**, удовица једног републиканског чиновника и њена **штићеница Викторина Тајфер**. Станове на другом спрату заузимали су **старац Поаре** и сумњиви **Вотрен** који ће нам најбоље говорити о законитостима француског друштва. На трећем спрату живела је **госпођица Мишоно**, некадашњи фабрикант резанаца **Чича Горио**, и у једну од соба намењених студентима досељава се **Ежен де Растињак**, млади неискварени студент права. На тавану живели су **домар Кристоф и куварица Силвија**.

Сазнајемо да чича Горио има две кћерке, **грофицу Анастазију де Ресто** и **бароницу Делфину де Нисенжан**. Када су ушле у париско друштво, из жеље да се истакну на баловима стално су тражиле од оца новац, којег је било све мање. Док је имао новац пазиле су га и посећивале, а када је новца нестало немилосрдно су га отерале. Материјално и духовно пропадање чича Гориа огледало се на његовом физичком изгледу, стланом изнајмљивању све јефтинијих соба, одрицањем од својих навика. Једини пријатељ осиромашеном старцу бива млади студнет, још наиван и уверен да својим поштеним радом може доћи до успеха. У сталном сукобу могућности и жеља да успе у високом друштву, Ежен открива све подлости и покварености и схвата да богатство и морална чистота не могу да опстану једно поред другога.

Горио умире сам и напуштен од кћери, за које се жртвовао, а које на сахрану шаљу празне кочије. Испратили су га само Растињак и Кристоф, као убогог сиромаха...

Може се направити једна паралела између Гориа и Ежена, битна та разумевање повезаности ова два лика.

|  |  |
| --- | --- |
| *Чича Горио* | *Ежен де Растињак* |
| на крају пута | тек крчи свој пут, борба- часно:неморално; долази морално чист али попушта и користи своје најмилије да би обезбедио средства за улазак у високо друштво (писмо мајци) |
| уништила га је бездушност и незахвалност кћерки | на путу да исто уради својој мајци и сестрама |
| поражен од живота | бори се за победу |
| потпуно скрхан, напуштен и опљачкан | жељан успеха по сваку цену |

Ликови:

* **Ежен де Растињак**: пресек два света, први додир сиромашног човека са светом богатих.
* **Виконтеса Бозеан**: припада високом друштву и износи његове законе.
* **Вотрен**: новац као главни покретач, разобличава друштвене законе (неписане).
* **Чича Горио**: пад из богатства у сиромаштво (пропадање).
* **Гориове ћерке** (Анастазије де Ресто и Делфин де Нисенжан): породица и васпитање (неморално).

О париском високом друштву сазнајемо из приказа два плана:

* **Спољашни план** − маска/привид: раскош, сјај, удобност, богатство, скупе тоалете, балови, обузетост новцем).
* **Унутрашњи** – скривени: личне, емотивне драме, прељубе, пороци (коцка), изопаченост, неискреност, подређеност интересу, слави, успеху (материјалној добити или друштвеном положају), лаж, лицемерје, себичност, грамзивост, скривени злочини, занемаривање породице.

Размислите шта је узрок таквом понашању које поништава морал и сваки етички принцип? Како је приказан свет сиромашиих?

* Моћ новца је узрок несреће и сиромашних (зато што га немају) и богатих (зато што га имају).
* Свет сиромашних приказан је кроз жртвовање (трагизам) услед страсти и илузија, племенитост, сентименталност, саосећајност, хуманост (Горио − Ежен), али и несрећу (у виду беспарице, лоших животних услова, немогућности промене).

Супротстављање:

* Материјално сиромаштво : духовно богатство (жртвовање, племенитост, постојање пријатељства, искреност).
* Mатеријално богатство : духовно сиромаштво.

Горио, Ежен, гђа Вокер, Викторина Тајфер, гђа Кутир, Бјаншон

Вотрен, Босеан, де Рестови, де Нисенжанови, гђа Мишоно.

− Ежен (морал) : Вотрен (неморал), Анастазија

− Сукоб унутар парова (муж-жена, љубавник-љубавница)

− Горио − зетови, крај и ћерке

* Вотрен − побуна против поретка, полиције и Мишоно

− двобој: Викторина: сиромаштво-богатство.

Два плана радње:

1. Индивидуални – две кључне приче: Ежен и Чича Горио (њихове приче се међусобно преплићу и надопуњују) + низ индивидуалних историја
2. Општи- слика париског друштва свих слојева

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Нев-Сент Женевјев – становници пансиона госпође Вокер ЕЖЕН –ВЕЗА ИЗМЕЂУ ОВА ДВА СВЕТА
2. Сен Жермен – Виконтеса де Бозеан, Гориове ћерке

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. беда сиромаштва
2. сјај богатства (богатство и новац као трајна људска опсесија)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. пожртвовање родитеља
2. бездушност деце

Ученици теба да размисле о идејама и порукама које проистичу из дела, посебно из карактера Ежена де Растињака; о томе како сазревање личности и дејство друштва, породице и образовања утиче на формирање животних гледишта.

Ученици као домаћи задатак треба да пошаљу на имејл [todorovic.jelena@esloznica.rs](mailto:todorovic.jelena@esloznica.rs)

своју кратку анализу дела/ читалачки дневник/ белешке/ своје закључке и размишљања и посебно обрате пажњу на:

1. Локализација. Типологија романа.
2. Тематско-мотивска основа дела.
3. Приповедачки поступци и перспективе приповедања.
4. Дескрипција (ентеријер и екстеријер) и њена функција у карактеризацији ликова.
5. Композиција романа.
6. Анализа ликова. Портрети и карактери.

7. Социјални статус ликова и мотивација њихових поступака.

**\*\* Домаћи задатак:**

Написати састав на неку од следећих тема:

1. Растињак на животној раскрсници у великом Паризу

2. Чича Горио и узроци његовог трагизма

3. Сјај и беда париског друштва у роману *Чича Горио*